Mar 10,2018
మరింత సొమ్ముకు ఆర్‌బీఐపై సర్కారు ఒత్తిడి!
న్యూఢిల్లీ: ద్రవ్యలోటుతో కొట్టుమిట్టాడుతున్న కేంద్ర ప్రభుత్వం అందుబాటులో ఉన్న అన్ని వనరుల నుంచి నిధులను సమీకరిస్తోంది. ఇందులో భాగంగా ఇప్పటికే పెట్టుబడుల ఉపసం హరణ ప్రక్రియను వేగవంతం చేసిన సర్కారు.. తాజాగా బ్యాంకుల పెద్దన్న 'భారతీయ రిజర్వు బ్యాంక్‌'ను (ఆర్‌బీఐ) కూడా అదనపు నిధులివ్వాలని కోరింది. జూన్‌ నాటికి చెల్లించిన డివిడెండ్‌ మొత్తం రూ.30,659 కోట్లకు అదనంగా.. ఆర్‌బీఐ మరో రూ.13,000 కోట్ల డివిడెండ్‌ చెల్లించాలని సర్కారు పెద్ద బ్యాంకును కోరింది. ఈ విషయాన్ని ఆర్థిక వ్యవహారాల కార్యదర్శి సుభాష్‌ సి గార్గ్‌ ధ్రువీకరించారు. లోక్‌సభలో ఇదే విషయమై ఆర్థిక శాఖ సహాయ మంత్రి పోన్‌ రాధాకృష్ణన్‌ వివరణనిస్తూ జూన్‌తో ముగిసిన ఆర్థిక సంవత్సరానికి ఆర్‌బీఐ కేవలం రూ.30,659 కోట్ల మేర డివిడెండ్‌ను మాత్రమే చెల్లించినట్టుగా వివరించారు. అంతకు ముందు సంవత్సరం (2015-16) డివిడెండ్‌ చెల్లింపు దాదాపు రూ.65,876 కోట్లుగా ఉన్నట్టు మంత్రి తెలిపారు. గత ఏడాది వచ్చిన దానితో పోలిస్తే.. 2016-17లో ఆర్‌బీఐ డివిడెండ్‌ సగం కంటే తక్కువేననిఅన్నారు. మాలేగావ్‌ కమిటీ సిఫారసులకు అనుగుణంగా ఆర్‌బీఐ ఆర్జించిన లాభం మొత్తాన్ని ప్రభుత్వానికి బదిలీ చేయాలని తాము కోరామని, ఇందులో అతిశయోక్తి లేదని ఆయన అన్నారు.
మీ స్నేహితులకు రికమెండ్ చెయ్యండి